Апхуэдэщ Габуние
Абхъаз Республикэм ЩIэныгъэхэмкIэ и Академием, ЩIДАА-м, РАЕН-м я академик, щIэныгъэ лэжьакIуэ цIэрыIуэ, филологие щIэныгъэхэм я доктор, КъБКъУ-м урысыбзэмрэ бзэщIэныгъэмкIэ иIэ кафедрэм и профессор Габуние Зинаидэ насыпыфIэу къэплъытэ хъунущ, езым пхиша лъагъуэм тету щIэныгъэ-къэхутэныгъэ лэжьыгъэ иригъэкIуэкIыу, къыхуэныкъуэ дэтхэнэми щIэгъэкъуэн, дэIэпыкъуэгъу хуэхъуу мэпсэури.
КъызэрыщIэкIымкIэ, Зинаидэ археолог IэщIагъэм щIэхъуэпсу щытащ, ауэ Iуэхур нэгъуэщIу къекIэрэхъуэкIри, ар Абхъаз къэрал университетым филологиемкIэ и факультетым абхъазыбзэмрэ урысыбзэмкIэ иIэ къудамэм щIэтIысхьат. ЗэрыжиIэмкIи, щIегъуэжакъым. ЦIыхур щIеджэр, IэщIагъэ щIызригъэгъуэтыр лэжьэн, псэун папщIэщи, нобэр къыздэсым ар зэрыпсэур а IэщIагъэрщ.
Зинаидэ зэрыгушхуэхэм ящыщщ IэщIагъэлI, щIэныгъэлI нэхъыфI дыдэхэм я деж щеджэну Iэмал зэриIар, уеблэмэ абыхэм едаIуэу итха лекцэхэр нобэр къыздэсым зэрихъумэр.
ФIы дыдэу еджапIэ нэхъыщхьэр къиуха нэужь абы профессор Балъкъэр Борис и нэIэ щIэту КъБКъУ-м щыпхигъэкIащ и кандидат лэжьыгъэр. Мыгувэу абы къыкIэлъыкIуащ и доктор диссертацэри.
1970 гъэм лэжьэн щIэзыдза Зинаидэ абы лъандэри зы махуи димыгъэхуауэ, уеблэмэ кIуэтэху нэхъ щIэщыгъуэ щыхъуу и IэнатIэм пэрытщ. Къыхэгъэщыпхъэщ абы и Iэдакъэ щIэныгъэ къэхутэныгъэ лэжьыгъэу 330-м нэс, монографиеу 14 къызэрыщIэкIар, и нэIэ тету кандидат лэжьыгъэу 23-рэ, доктор лэжьыгъэу 3 зэратхар. А псом къищынэмыщIауэ, и гуащIэ хэлъу къызэрагъэпэщащ грант къызэрахьын проектих.
Зинаидэ и методикэ чэнджэщхэр къыщагъэсэбэп бзэщIэныгъэм телажьэу еджапIэ нэхъыщхьэхэм щыIэхэм, къэхутэныгъэ езыгъэкIуэкI студентхэм.
Зинаидэ щIэныгъэшхуэ зэрыбгъэдэлъым уехьэху. Абы «Сэ си къалэныр мыбдеж щеух жиIэнукъым», къэхутэныгъэхэр фIэгъэщIэгъуэнщ, и гуащIэ зэрыхилъхьэным яужь итщ. Аращ ар куэдым я псэм щIыдыхьэри, фIыуэ къыщIалъагъури.
И лэжьыгъэр гулъытэншэ зэрымыхъуам и щыхьэтщ абы щIыхь фIыщIэ тхылъ пщIы бжыгъэхэр къызэрыхуагъэфэщар, абыхэм къищынэмыщIауэ, абхъазыбзэ-адыгэбзэ бзэщIэныгъэм хэлъхьэныгъэшхуэ зэрыхуищIам папщIэ Абхъаз Республикэм и «Ахьдз-апша» орден нэхъыщхьэм и III нагъыщэр къызэрыратар.
Лэжьыгъэм къыдэкIуэу ар хэтщ лъэпкъ журнал куэдым, уеблэмэ лингвистикэмкIэ хамэ къэралхэм къыщыдэкIхэми, я редколлегием, КъБР-м щылажьэ ЦIыхубз Хасэ зэгухьэныгъэм.
Абхъазыбзэмрэ адыгэбзэмрэ я пщIэр къэзыIэтхэм ящыщщ Габуние Зинаидэ. ЕхъулIэныгъэ куэд дяпэкIи иIэну, узыншэу лэжьэну ди гуапэщ.
ХЬЭРЭДУРЭ Аллэ.
